# PREDKLADACIA SPRÁVA

EXIMBANKA SR predkladá návrh rozpočtu na rok 2022 v súlade so zákonom č. 80/1997 Z. z. o Exportno–importnej banke Slovenskej republiky v znení neskorších predpisov v nadväznosti na termíny ustanovené na spracovanie, posudzovanie a schvaľovanie návrhu štátneho rozpočtu SR na rok 2022.

Materiál bol prerokovaný bez pripomienok orgánmi EXIMBANKY SR. Ministerstvo financií SR listom č. MF/013515/2021-32 zo dňa 13.9.2021 oznámilo, že k predkladanému materiálu nemá pripomienky a v súlade s § 6 ods. 5 zákona č. 80/1997 Z. z. o Exportno–importnej banke Slovenskej republiky v znení neskorších predpisov bol materiál predložený na rokovanie vlády SR. Návrh rozpočtu EXIMBANKY SR na rok 2022 bol odsúhlasený vládou SR uznesením č. 594/2021 zo dňa 14.10.2021.

Predkladaný materiál vychádza z očakávaných výsledkov hospodárenia za rok 2021, ktoré vyjadrujú reálne dosiahnuteľné ciele pri zohľadnení vývoja hospodárenia EXIMBANKY SR v 1. polroku 2021 a aktuálneho vývoja slovenskej ekonomiky.

Návrh rozpočtu EXIMBANKY SR na rok 2022 je zostavený v štruktúre:

A. Základné východiská, ciele a nástroje

Obchodný plán

Rozpočet aktív a pasív

##### Rozpočet výnosov a nákladov

1. Výsledok hospodárenia

Na základe odporúčania Ministerstva financií SR je súčasťou predkladaného materiálu aj doplnená informatívna príloha č. 5, obsahujúca návrh rozpočtu príjmov a výdavkov EXIMBANKY SR na roky 2022 až 2024, ktorý bude súčasťou Návrhu rozpočtu verejnej správy na roky 2022 až 2024.

Hlavným cieľom návrhu rozpočtu EXIMBANKY SR na rok 2022 je **naďalej pokračovať v zintenzívnení obchodných aktivít súvisiacich s podporou exportu slovenských podnikateľských subjektov s dôrazom na sektor malých a stredných podnikov**.

V roku 2022 EXIMBANKA SR zameria svoje obchodné aktivity na poskytovanie širokého spektra produktov a služieb. Celková majetková angažovanosť z financovania úverov a poskytovania záruk je plánovaná v objeme 584,7 mil. eur. V oblasti poistenia neobchodovateľných a obchodovateľných rizík EXIMBANKA SR predpokladá v roku 2022 upísať riziká v brutto výške 545,0 mil. eur. **Celková majetková angažovanosť z bankového a poistného portfólia sa medziročne zvýši o 8,2 %.**

Prioritou EXIMBANKY SR v oblasti výnosov a nákladov v roku 2022 je dosiahnutie kladného výsledku hospodárenia, odrážajúceho projektovanú výšku čistých výnosov z obchodných činností a optimalizáciu prevádzkových nákladov. Rozpočet na rok 2022 **predpokladá prevádzkový zisk pred opravnými položkami a rezervami v sume 15.176 tis. eur**. Uvedený objem prevádzkového zisku v roku 2022 je výsledkom plánovaného nárastu výnosov z obchodných aktivít.

EXIMBANKA SR predpokladá za rok 2022 dosiahnuť **zisk po zdanení vo výške 620 tis. eur**. Rozdelenie predpokladaného výsledku hospodárenia bude navrhnuté v rámci uzávierkových prác s cieľom posilnenia rezervného fondu EXIMBANKY SR a doplnenia sociálneho fondu EXIMBANKY SR. Súčasťou rozdelenia disponibilného zisku bude aj návrh na odvod do štátneho rozpočtu v predpokladanej výške 250 tis. eur, ktorý zohľadňuje ustanovenia zákona.

 Splnenie zámerov rozpočtu EXIMBANKY SR na rok 2022 je čiastočne podmienené aj výsledkami prebiehajúceho roku 2021. Naplnenie navrhovaných cieľov bude závisieť predovšetkým od vnútorného ekonomického vývoja na Slovensku a vzhľadom na otvorenosť a proexportnú orientáciu slovenskej ekonomiky, aj od vývoja zahraničného dopytu. Rizikami splnenia zámerov rozpočtu sú aj zlyhania obchodných prípadov nad rámec už známych hrozieb a neplnenie plánu rozpracovaných obchodných prípadov, ktoré sú v návrhu rozpočtu na rok 2022 zohľadnené. Okrem toho rizikom je tiež tretia vlna pandémie koronavírusu, ktorá by spomalila pokrízové zotavenie slovenskej ekonomiky, no ukazuje sa, že jej škody by mohli byť vďaka vakcinácii nižšie v porovnaní s druhou vlnou. EXIMBANKA SR napriek uvedeným rizikám vyvinie maximálne úsilie pre splnenie rozpočtovaných cieľov v roku 2022.